Jaguares hou sleutel tot SA se uitspeelkanse | Maroela Media
Dié wedstryde se uitslae kan bepalend wees oor wie vir die uitspeelwedstryde sal kwalifiseer.
Die Lions is reeds klaar met die Argentyne – een gewen en een oorsee verloor (hul derde opeenvolgende oorsese neerlaag teen die Jaguares).
Die Stormers het op Nuweland in hul eerste wedstryd van die reeks teen die Jaguares gewen – en nou lê daar vir die Bulls dié naweek en vir die Sharks aanstaande Saterdag twee baie moeilike wegwedstryde voor.
Die Stormers se wegwedstryd teen die Jaguares kom eers op 30 Junie wanneer die Superreeks ná die inkomende toer van Engeland hervat.
Die daaropvolgende twee weke toer die Jaguares hier om eers teen die Bulls (7 Julie), en die week daarna teen die Sharks (14 Julie) te speel.
Die Jaguares het vanjaar, soos in die vorige twee seisoene, maar weer sukkel-sukkel begin.
Toe trek hulle skielik los, wen vier van hul ses wedstryde tot dusver op die Australasiese toer sonder 'n neerlaag, en skiet op na die tweede plek in die Suid-Afrikaanse afdeling van die reeks.
♦ Met drie van die vyf spanne in die Suid-Afrikaanse afdeling, die Jaguares, die Bulls en die Sharks almal ná elf wedstryde op 24 ligapunte, die Lions boaan die punteleer met 31 punte ná 12 wedstryde, en die Stormers onder op die punteleer met 23 punte, ook ná 12 wedstryde, kan die Jaguares die uitspeellot van die SA afdeling bepaal.
Ja, die Suid-Afrikaanse viertal het nog ander wedstryde ook. Maar dit mag teen daardie tyd dalk nie meer tel nie!
♦ Saterdag speel die Stormers in Hongkong teen die Sunwolves wat, glo dit of te nie, verlede week met 63-28 teen die Reds gewen het. En al was dit in Tokio, is dit skielik nie meer 'n aanvaarde wen vir die Kapenaars nie.
Die Sharks speel Saterdag op Kingspark teen die erg uitgedunde Chiefs wie se All Black-aanspraakmakers moet rus, terwyl hulle ook soveel beserings het dat hulle voortaan moontlik van buite hul gekontrakteerde groep van 38, spelers sal moet "leen".
Die Lions is tuis om ná drie neerlae in Australasië die Brumbies te probeer pak gee. Dit is nodig, want die week daarna pak hulle die Stormers op Nuweland wanneer die Bulls tuis teen die Sunwolves speel en die Lions op Kingspark teen die Sharks uitdraf.